## Cultura obri el curs 2025 en Espai LaGranja amb dos propostes de dansa comunitària

*** Este dissabte, 11 de gener, s’inaugura el curs la proposta ‘Tradició i ritual’ del ballarí i coreògraf Pere Bodí d’Hort -Art
* El divendres 17 de gener Vicente Gisbert impartirà un taller en el qual acosta la dansa contemporània a persones de 65 a 85 anys**

La Conselleria d’Educació, Cultura, Universitats i Ocupació obri el curs 2025 d’Espai LaGranja amb dos propostes de dansa comunitària: ‘Tradició i ritual’ i ‘LaGranja Oberta’. Espai LaGranja és l’espai de recursos i mediació per a la dansa i les arts del moviment, de l’Institut Valencià de Cultura.

La dansa comunitària és una disciplina artística que va més enllà del moviment corporal. És un espai de trobada, expressió i transformació, en el qual la dansa es convertix en una ferramenta per a enfortir els vincles socials, promoure la salut i fomentar el desenrotllament comunitari.

Este dissabte 11 de gener, a les 11:00 hores, inaugura el curs la proposta ‘Tradició i ritual’ del ballarí i coreògraf Pere Bodí d’Hort-Art. Es tracta d’un taller de danses col·lectives a partir de la ritualitat de les danses tradicionals.

Este taller ens acosta a les danses tradicionals valencianes a partir dels ritmes bàsics de dansa i jota, i per a fer-ho crea dispositius coreogràfics en els quals els assistents participen de danses col·lectives guiades. Una proposta que acosta a la ritualitat dels balls populars tradicionals des de la proximitat i la senzillesa.

Pere Bodí (Faura), des de menut s’interessa per les manifestacions artístiques locals. Aprén i creix amb la música tradicional una àmplia varietat d’estils de dansa que desperten la necessitat d’investigació i connexió amb les seues arrels històriques.

Ha format part de les companyies de dansa: Ballet de la Generalitat (València), LaMov (Saragossa), Roberto G. Alonso (Barcelona), Neo Ballet (Londres), Ballet Theatre UK, Van Huyhn (Londres). I des de 2014 comença a treballar amb el coreògraf/ballarí Alex Guerra, amb qui codirigix Hort-Art, una plataforma cultural de dansa i art contemporània, amb un espai de creació i centre de residències artístiques a Faura.

I el divendres 17 de gener, a les 11:00 hores, Espai LaGranja acull un taller en el qual acosta la dansa contemporània a persones de 65 a 85 anys, que de la mà del coreògraf Vicent Gisbert duen a terme exercicis i activitats per a mantindre actius cos i ment.

Vicent Gisbert és el professional encarregat de dissenyar unes sessions que pretenen oferir el moviment i la dansa com una alternativa de comunicació i socialització a l’abast de totes les persones.

La dansa pot ser experimentada per qualsevol persona, independentment de la seua condició física, si està acompanyada per un professional que guie la seua pràctica. Gisbert és un ballarí i docent valencià que fa anys que treballa amb col·lectius de perfil variat en projectes d’accent social. És, a més, coreògraf i creador d’obres escèniques i de vídeo dansa.

“Amb estes propostes comunitàries, que promouen la participació i perseguixen un desenrotllament inclusiu, Espai LaGranja vol incidir en el teixit creatiu des de diferents contextos i amb una marcada línia de proximitat. La dansa contemporània com a element de transformació social i com a ferramenta de foment de creativitat” assenyala Guillermo Arazo, coordinador d’Espai LaGranja.

Fecha: 10/01/2025